钦定古今图书集成/明伦汇编/家范典/第075卷 > 仪礼 > 《丧服》
## 钦定古今图书集成/明伦汇编/家范典/第075卷 > 仪礼 > 《丧服》

夫之姑姊妹、娣、姒妇，报。

〈注〉夫之姑、姊妹不殊在室及嫁者，因恩轻，略从降。〈疏〉释曰：夫之姑姊妹，夫为之期，妻降一等，出嫁小功，因恩疏，略从降，故在室及嫁同小功。若此释，恐谓未当报，然文不为娣姒设，以其娣姒妇两见，更相为服自明，何言报也？既报字不为娣姒，其报于娣姒上者，以其于夫之兄弟使之远别，故无名，使不相为服。要娣姒妇相为服，亦因夫而有，故娣姒妇下云报，使娣姒上蒙“夫”字以冠之也。

《传》曰：“娣姒妇者，弟长也。何以小功也？”以为相与居室
中，则生小功之亲焉。

〈注〉“娣姒妇”者，兄弟之妻相名也。长妇谓穉妇为娣妇，娣妇谓长妇，为姒妇。〈疏〉释曰：传云“娣姒妇者，弟长也”者，此二字皆以女为形，以“弟”为声，则据二妇互称，谓年小者为娣，故云“娣弟”，是其年幼也。年大者为姒，故云“姒长”，是其年长也。假令弟妻年大称之曰姒，兄妻年小称之曰娣，是以《左氏传》穆姜是宣公夫人大妇也。声伯之母不聘穆姜，云“吾不以妾为姒”，是据二妇年大小为娣姒，不据夫年，为小大之事也。